钦定古今图书集成/理学汇编/字学典/第106卷 > 武肃王钱镠
## 钦定古今图书集成/理学汇编/字学典/第106卷 > 武肃王钱镠

按《五代史吴越世家》：“武肃王钱镠，字具美，杭州临安
人。梁郢王友珪册尊尚父末帝，加天下兵马都元帅。
唐庄宗时，自称吴越国王，谥武肃。”

按《吴越备史》：“太宗以钱王善于草隶，遣中使取王草
书笔迹。王以风恙，手不能握笔，命将往时所书绢图
草字，遣世子惟濬因中使以进，下诏奖谕。又命王取
平日所书隶书观看。太宗大悦，收取数幅。”

按：《黄山谷集》，钱尚父书“号称当代，入神品。”

按《宣和书谱》：“钱镠喜作正书，好吟咏，通图纬学。晚岁
复降己下士。幕客罗隐雅好讥评，虽及镠微时事，怡
然不怒，人以大度称之，状貌凛凛，亦人间一英物也。
所书复刚劲结密，似非出用武手，殆未易以学者规
矩一律拟议耳。”今御府所藏正书一：《贡枣帖》。

按皮光业《吴越国武肃王庙碑》文：“武肃王札翰，花随
腕下，星逐豪飞。霭若游云，细疑垂露。钩刀向背，未饶
索肉芝筋点画方员，高掩，崔肥赵瘦。就中濡染碑额
益见呈露锋铓。四方仰之神踪，一代称之墨宝。王逸
少若见，甘避雁行；萧子云如逢，大惭蝉翼。”